mteb/NusaParagraphTopicClassification huggingface dataset:
Ariyah tips sabellunnah nengghu film ning bioskop. Sittong, cek ghelluh jadwal film se e tegghueh. Mon la nemmoh jadwal film se cocok moso bektoh luangah pas pesen tiket ruah online. Pesen tiket online maghempang ka abe'. Se kaduwek pas mele korseh, korseh se nyaman e katojuih riyah ning kisaran nomor korseh 15- 25an. Bherisen korseh se bedeh ning ngak-tengaan. Korsen mon nomor bebe ariyah ambhu adhea ghelluh, mon ning nomor paling attas riyah kodhu abek nonduk ka cetak. Paleng nyaman nomor korseh se ning-nga-tenga. Se terakhir, mon pintu bioskop la e bukkah ben pengunjung la e soro masok, jhe' loppaeh ka jhedding ghellun ghebey a kemmi. Biasanah film riyah abek abit, pas ning dhelem riyah cellep sarah, angok ka jhedding sabelum film molaeh dheripada akemmi ning ngak-tengaknah film.
Warga asli Gili Labak cek ghetenah dek wisatawan tapeh parloh e perhatiaghi kiah jhek kabennyak'an deri mereka keng bisa acaca Medhureh. Ghebey depak dek Gili Labak deri Sumenep adek motor se biasa. Jhelen tong-sittongah ajiah nyewa peraoh. Peraoh se e sewaaghi dek wisatawan ajiah peraonah oreng alajer deri Sumenep deri ara Sorbhaja bisa ngarah dek Terminal Bungurasih. Deri dissah nompak bus ara dek Medhureh bik bu-ambuen paleng budih neng Terminal Sumenep otabeh neng Pelabuhan Kalianget ben lebet Tol Suramadu. Tebhenah bektonah total sekitar 4 sampe 5 jhem bik ongkos sekitar 1 juta per oreng. Ghebey bus ekonomi, neng jedwel mangkat lagghuh otabeh siang areh, jalur se e lebetin ajiah ngangghuy ferry lebet Pelabuhan Tanjung Perak tebhenah bektoh se e parloen sekitar 6 jhem perjalanan bik ongkos 1 jutah per oreng.
Omelet otabeh omelette terkenal sebagai kakanan se serring badha e prasmanan hotel bektoh sarapen. Ciri khasseh omelet biasanah aesseh paprika so mantegeh. Carah aghebey omelet cokop ghempang. Pertama, campor tellor, deging, kolat, jhegung, keju, bhuje sacokoppeh, sa'ang, ben kecap. Se kaduwe', ghuring bhebeng Bombay ben paprika. Totta' camporna tellor se ghi' bhuruh ka bhejen ngangguy apoy se seddheng. Torot sampe' tellor satenga massak. Salanjutteh, ghulung tellor sambih tekket ka bhejen sampe' massak. Mon la massak, asteng tellor ka pangastengnah minyak. Se terakhir, sabek tellor ka pereng pas berri' hiasen ngangguy ranti, temon, selada so saos makle sajhen lebur. Omelet siap e nikmatih.
Tang penakan dhina riyah rapotten pas merrik taoh engkok jek rangking settong dek kelassah. sebelunna engkok le mareh ajenjih mon semesteran riyah bisa rangking degghik eberrik'en hadiah. Engkok pas melleh enoman se ekesenneng tang penakan, ajiyah tea break. Ontongngah kennengan se ajhuwel tea break riyak lok jeuh deri tang roma. Tang penakan riyah cek sennengah ngenom tea break, parak ben areh lakoh melleh enoman riyah, rassana ye bennyak cem-macem, keng tang penakan paleng senneg se rassa mango milk tea epansange boba. Mango milk tea riyah enoman rassa pao teros bedeh susu campor teh nah. Engkok melle aghi tang penakan ngangghuy gelas se rajeh.
Deun mint bisa e ola dheddhih pelengkap kakanan, odol. obhet mor-komor, permen karet, minnyak esensial, suplemen, sampe e ola dheddhih te. Te mint dheddhih sala sittong te herbal favoritteh bennyak oreng polanah andik rassah ben beuh se nyegheraghin. Polanah te herbal, te mint andik bennyak kandungan neng delemmah. Ajiah ngandung vitamin A, vitamin C, kalsium, kalium, asam folat, ben flavonoid se dheddhih antioksidan. Antioksidan dhibik aghunah ghebey ngelaben efek radikal bebas se bisa ningkataghi resiko penudaan dini ben beberempah penyakek budien. Selaen jiah, te riah kiah bebas kafein. Nyeling kandungan nutrisi e delem te mint, lok heran te herbal riah olle merrik manfaat ghebey kesehaten abek.
Oreng se andi' berra'en bhadhan se tegghi, bisa keya alako olahraga bhanare. Polana mon na'-kana' seteya bannya' aghantong ka obhat. Da'ramma se terro korosa dalem bakto sakejjha'. Ya bannya' keya obhat se ejhuwal lakar ghabay na'-kana' se andi' pekkeran senga' jiya. Areya padana alarang na'-kana' ajiya olahraga. Polana neng obhat, ajiya ekoca' ta' parlo olahraga pole mon terro korosa. Cokop ngenom obhat ajiya la toron santa' bhadhanna. Bhadhan lempo senga' apa'a bhai cora' epabarasa. Ta' mangloa bannya' na'-kana' se ghi' ta' salpa' maghantong ka kaodi'enna ka olahraga. Ta' yaken jha' olahraga areya andi' mamfaat se raja, ban alami abhanto bhadhanna toron.
Deteng dek kennengan se lok populer bisa dheddhih sala sittong cara ghebey ngedukung ben ngejegeh soghinah alam ben budaya se bedeh neng sekitarreh kennengan wisata ajiah. Selanjutteh deteng dek kennengan wisata se lok populer bisa dheddhih pelopor delem ngenalaghi keindahan ben keunikan kennengan ajiah dek oreng laen otabeh oreng bennyak. bennyak oreng se ghilok taoh soal bedenah kennengan wisata se lok populer, ben lebet deteng dek kennengan ajiah ben ngebegiaghi dek oreng laen, seseoreng bisa ngebhentoh ningkataghi popularitas ben dukungan dek kennengan ajiah. deteng dek kennengan wisata se lok populer kiah wisatawan bisa nikmatin pengalaman se bhidheh ben menarik. bennyak kennengan wisata se lok populer andik bennyak aktivitas ben pengalaman unik se leburin.
Kabannya'an naghara majhu ruwa mun alako kantoran gajina karyawanna raja. Mun alako kantoran ruwa enga' se endi' nyama dhibi'. Abesenna gegek angghuy seragam. Aruwa pekkeranna oreng, utamana reng tua ben sarjana kadhang ngabesse ye ce' sangarra mun alako e perusahaan terkenal. Padahal alako edimma bhai pokokna senneng, nyaman ben gaji bede ollena. Olle gaji pade ben opahna paleng sakone' se patokanna daerah bang sebang la senneng. Nyamanna alako kantoran ye bannya' kancana. Mun kabbhi oreng dhaddhi wirausaha terros sapa se dhaddhi babaanna. Ye bannya' nyamanna kiya alako e kantoran ta' emok mekker resiko raja, ben gajina ye mun saruwa ye ruwa. Lakona paste lah.
Teppak jhem kosong adek pelajheren neng sekolaan, engkok bik nak-kanak sekelas mutusaghi negghu film bhereng lebet layar proyektor. Film se e tegghu teppak jiah Train to Busan, film se teppak booming sarah e bektonah. Kami ngerassah terkesan bik ceretah se e taberin bik film jiah. Film riah nyeretaaghi tentang seoreng bapak se kodhu ngelakonen perjalanan dek Busan bik anak binek eng teppak bedeh wabah zombie neng Korea Selatan. Tegangan ben emosi se e timbulaghi deri film riah ongghuen ngebey lok terkesan. Nak-kanak ngerassah lannyok ke delem certah ben terpukau sarah bik kecerdasan ben rassah bengallah tokoh utama e delem ngaddhepin situasi se sajen ngebey tegang. Efek spesial se e angghuy kiah cek bhagussehben ngebey penonton ngerassah akadik dheddhih begien deri film jiah.
Mandari Oriental Hotel riyah sala sittong hotel mewah sebede ning jakarta. Hotel riyah bede nih pusat kota Bundaran HI. Bede ning M.H. Thamrin, Menteng, Thamrin, Jakarta Pusat. Hotel riyah e bangun dhe' adhe'en ning Hongkong ben perusahaan pengoprasi riyah asal hongkong nyamanah Jardine Matheson Group. Pembangunan pertama hotel riyah ning taon 1963 ning Hongkong. Mandarin Hotel se bede ning Indoensia e resmiaghi ning taon 1978. Mandarin Oriental Hotel riyah sala sittong hotel bintang lema' se bede ning Jakarta. Argeh permalem ghebey sittong kamar bede ning argeh duwe setengah jutah sampe tello' setengah jutah. Hotel riyah semmak sarah moso pusat bisnis daerah sudirman ben ghun sapolo menit jhelen sokoh mon entarrah ka stasiun sudirman.
Samarena basket, sepak bola alias bal balan dhaddhi peminat kaduwe` se esennengnge bi` nak kanak ngode. Sepak bola sateya bede se nyamana futsal alias sepak bola kene`. Futsal biasana e ruangan tatotp etambhang sepak bola kodhu e ruangan se abukka`. Jumlah pemainna sepak bola bede 11 oreng ben kiper. Sepak bola riya pajhet kala ka basket mun e Indonesia, tape mun penggemarra olahraga internasional pagghun bal balan se dhaddhi nomer settong ta` e kalahaghi ben olahraga se laen. Bal balan apapole mun osomma piala dunia, ta` nak kanak kene` sampe` oreng sepoh nengghu piala dunia. Mun ta` nengghu sampe` bede se kapekkeran ben ta` bisa tedung. Salaen ruwa, sepak bola tingkat internasional bisa dhaddhi sombharra pesse mun pemainna bisa sakelas CR7 ben Messi.
Neng kecamadhan Dhammabu, bada dhisa anyama jhumeyang. Dhisa ajiya andi' kennengan bur-leburan se bisa ekentare bi' reng-oreng. Bur-leburan jiya anyama tase' jhumeyang. Tase' Jhumeyang ekentara bi' bannya' oreng molae dari dalem Madhura sampe' oreng lowar Madhura. Tase' Jhumeyang andi' beddhi koneng. Neng Maddhura lakar ta' bannya' bada beddhi koneng otaba pote. Tape se bannya' areya neng Sumennep. Neng lo-polo. Jhumeyang areya sateya la erabat pamarenta lebat dhisa. Mon sambhan Jhumeyang areya ta' naghi karces ka oreng se dateng amaen bi' taretanna. Sateya la bada se naghi karces polana bannya' en-maenan se bisa ekamaen na'-kana'. Karcessa se etaghi paleng ghun menta karces hondana.
Bulen berik, Alo lenjhelenan ka Thailand moso ca-kancanah. Alo ben kancanah atemmoh moso benyak kuliner ning Thailand salah sittongah Jembhu thailand. Alo penasaran moso rassnah jhembuh thailand. ALo so kancanah pass melleng bengsebeng sittong. Arghenah mon erupiah aghi ghen 20 ebuan olle 2 migghi'. Bekto seajhuel rak-ngerrak, Alo ajhelling aghi ternyata jhembuh thailand bighinah lebbi sakunik deripada jhembuh lokal Indonesia. Jhembuh riyah ekakan ngangghuy bubuk chabbih ben corak bede tambeen MSG nah ning bubuk bumbunah. Jhembuh thailand riyah tak pateh benyak aing ben bighinah ebuwe so se ajhuel. Samarenah melleh jhembuh thailand Alo polanah dhujen pas melleh pole ghebey ebhungkos, esambih ka hotel.
Mon neng sabe embuk so eppak padhe nanem padi mon la libur sakola’an lala pagghun nolongih empa’ so embu’en nanem padi mon la bhek siangan biasanah embu’ so pak pas nyanyi lagu wa’ronjengan maelang lessoh se lirik lagunah Wa’ Ronjengan la etabhu e tabhu, Wa’ Ronjengan la etabhu e tabhu, Monyena sajen ranyeng jen ranyeng, Nyenengagih kakopeng sepadeh ngeding. Empak so embu’ bhit sambitdhan se anyanyi sambih nanem. Samarenah nanem pas ngakan abhereng moso oreng – oreng se padhe nanem padi ngakan sabedhenah mon la areng bhereng pagghun nyaman rassa, kadeng bedhe se nyambih kakanan lebbi otabe nyambi aeng es benyak pas saleng ghentean se nginom. Leburreh mon areng bhereng.
MIRAS otabe Nginuman Keras ye ruwa nginuman se agandung alkohol macemma etanol. Etanol riya zat se bisa asababaghi panoronan kesadaran. E naghara lain ebhatesse penjualanna ghebey usia se ca`na la cokop omor, tape mun neng Indonesia se mayoritassa oreng muslim, nginuman riya haram e enom salaen ruwa nginuman riya ce` jarangnga e konsumsi ben masyarakat. Mun bede se nginum, enga` epekker oreng se ta` karuan ben nakal. Panengnga oreng se nginum MIRAS biasana la ta` sadar mun nganu apa-apa, apapole abi lebbih nginumma. Mangkana ruwa nginum riya ye bisa asababaghi oreng bisa olle okoman penjara, bhidha bi` e luar negeri se nagharana bebas.
Reni dhujen negguh TV. Mon tak asekolah bisa dheri pagi sampek siang, TVnya odik malolon. Se e tegghuh riyah chanel Mentari TV. Lakar ghun nyettel film kartun maloloh engak pororo ben tayo. Reni cek lebburrah negguh TV. Satiyah reni la bisah ngodikin ben mateen TV dhibik. Lambek bektoh ghik kinik, tak bisah, lakoh nyoro eboknah ghellun mon neggueh TV. Polanah cek dhujennah negguh TV, reni akhirah e pasekolah ning paud se semmak romanah. Makle tak negguh TV malolon can reng tuanah. Reni pas e pasekolah dheri pagi sampek siang sabbhen areh, dheri senin sampek Jumat. Ning sakolanah, Reni tak negguh TV. Tapeh bedeh kegiatan se e lakonih engak ajher sambih amain.
Bakto entar ka Pajhuddhan abhareng kanca ghi' enga' bhai maso' ka las-alas. soko dhala pendet se ajhalan ka attas. Eyattas Pajhuddhan bada ghuwa maso jhurkoncena. molae dari baba dapa' ka bhak tengngaan bannya' monyena mutak ban ketthang se areng-cerreng eyattas ka'-bhungkaan. Partamana tako' eserbang otaba ekekke'. Tape nyatana ketthangnga se tako' mangkana reng-cerrengan polana bada manussa se onggha. bannya' cem-macem Ka'-bhungka'an tamaso' bhungkana komire. engko' abhareng kanca se dari Dhisa Pakong. tape magghi Pajhuddhan reya maso' Kabupaten Sumenep Pakong abak semma' polana bates daja antara Kabupaten Sumenep ban Kabupaten Pamekasan. Bakto ajhalan ka attas bada oreng lake' bini' asapeda motoran ceng-gunceng. Koca'en tang kanca Pajhuddhan reya kennengnganna oreng menta kasoghiyan, nganceng reng bine' otaba magendeng oreng. Tape kaangghuy tojjhuwan bhaghus pada bisa karana dari careta koca'en Presiden Indonesia Soekarno sabbhan toman atapa e ghuwa Pajhuddhan.
Pentol jejenan se padheh so bakso keng bennyak en degingah lebbhi sakonik tembheng bakso. Pentol padheh ngangguy tepong kanji so camporan degingah ajem polanah lebbi modhe so gempang sare'nah, pentol bisa kiah ngangguy camporan deging se laen, akantah deging sapeh. Bennyak se seneng ka pentol tak ajelling betes omor. Se ajuel pentol bennyak mon gun e penggir jelen, e pasar, e sakola'an, e min rammin akantah sar malem tabheh lun alun. Se ajjuel pentol biasanah ejejeagi ngangguy sepeda motor tabheh sepeda ontel. Pentol tak e juel mon e berung. deddih cakancah se melleah pentol cokop nyareh e gir  penggir lorong tabheh e kennengan min rammin
Oreng se ekasennengnge neng olahraga banne ghun oreng se dhaddhi tegghuan. Oreng ajiya bisa dhaddhi pandhuman mon aba' andi' bangaterro dhaddhiya senga' oreng se ekasennengnge. Dhaddhi engko' ban kake areya banne dhaddhi oreng se ajhelling. Tape da'ramma dhaddhia senga' oreng jiya. Contona mon terro ka Ronaldo, arowa banne ghun terro. Tape da'ramma terro dhaddhiya se enga' Ronaldo. Mon ca'en engko' kabbhi alasenna oreng terro areya bada dayyana. Mon terro dhaddhiya senga' Ronaldo sala settong ya amaen ebbal. Kan Ronaldo maen ebbal. Tape banne ghun ro-moro amaen, Ronaldo arowa lateyan terros ban epabhajheng ajhar dari pemaen se laen. Lateanna rowa banne ghun nempak ebbal, tape latean kowaddha bhadhan keya. Poko' elate dari laher ban bhatenna.
Engkok andik buktuan se penter amassak. Mon entar dek tang roma mesteh ngegebeyagih engkok marning jhegung bik peyek kacang. Deri engkok kennek lakar dhujen gukgangghuk marning jhegung bik peyek kacang, ampo jughan peyek kacang jughan ekakan bik nasek pecel. Rassanah riyah nyaman bidheh deri gebeyan se ejhuwel neng toko. Keng lakar buktuan andik talonan gebey nanem kacang bik jhegung. Marning jhegung se egebey buktuan riyah bentuk'en  kol-bungkol tapeh lok liyak ben gurih. Mon peyek kacangngah pes-tepes kriuk gering. Mon tellasen jughan biasanah buktuan segghut agebey duwek jiyah gebey gukgangghuk oreng atamoy dek romanah. Selaen engkok, se padeh dhujen ngakan riyah ajiyah tang reng seppo ben tang alek.
kendaraan umum riya ye mun dari kanyamanan pera` neng ongkos se lebbih mode, mun teppa` ka se bede AC na alamat paste nyaman, panengnga penumpang se arokok ta` olle arokok otabe bede kennenganna dhibi` ghebey arokok. Misalla neng bis se angghuy fasilitas AC. Laen mun ta` angghuy Ac, biasana oreng bebas arokok, riya se ta` nyaman. Salaen ruwa mun ta` teppa` ka ambuna bis, abe` se gi` nompa`a kodhu ajhalan soko otabe adente` abit tagher bede se ajhaman neng pengghir jhalan. Panengnga bis ye ta` paste ambuna neng halte. Pokok bede penumpang la ambu. Ben pole bhuru ongghe ka bis langsung ajhalan bissa, ta` dente` penumpang nemmu korse kosong. Bisa talabu kiya mun ta` biasa nompa` bis. Nyamanna ye pera` bisa kenal ka oreng anyar salaen regghena mode.
Biyasana mon bulan pasa otaba bulan kadhaddhiyanna Kotta ban naonna Kotta se bada neng Madhura, kake bisa ngeding monye Ol-Daol. Ol-Daol arowa tamaso’ nye-monyeyan se bada neng Madhura, se la essa dhaddhi andi’en Madhura. Otamana Sumennep. Banne ghun settong duwa’ tabbhuwan se bada neng Ol-Daol. Bada kendhang, klenang, saronen, terbhang, ebbol, ban tongtong. Ol-Daol etabbhu bi’ bannya’ oreng. Kake bisa negghu dhing bada acara raja senga’ jiya. neng karnaval pada bada keya, monla bulan Agustus. Ol-Daol sateya bada lombana keya. Bada se tingkat Kecamadhan ban Kabupaten. Nyanyian se eghiba bi’ oreng se maen Daol areya bannya’ macemma. Dari nye-monyean lamba’ sampe’ nye-monyean se bada neng sateya.
Kaula toman e pakon kyaeh e soro ka compo'na kalabhan e pakon badha acara neng romannah. Kaula sareh nyaeh badha e dhapor a lakoh paapan se badha neng dissah ban aneka daddhi kagiadhannah neng dhalem pondughen. Sabelummah entar ka kyaehkaula a yapsiyap ghabay kaperloannah kyaeh kula. Ban kulah lok olle dhan badhan dha' ka' issa ruah, kodhu a rrogghen otaba a sarongan. Nah, adhabbah dha' kyae otaba dha' guruh neka antara laen ; Settong, sampeyan kodhu macak se lebbhi sae ban lebbhi andhap. Se kaduwa' sampyan ngaghem rasoghan se lok kettat tor jhaga pandengan epon. Se katello', ajhaga dhabuan an tor ator.
Ghu' ghenggu' bennya' e minati khususseh kalangan ded-ngodeddhen. Maskeh reng tuwah la nyiapaghi sarapen, ded-ngodedden ghi' paghun melleh ghu' ghenggu' e lowar. Kabennya'an ded-ngodedden senneng ka ghu' ghenggu' se lebur, abernah, ben acem-macem rassah.  Tapeh ta' sakabbinah ghu'-ghenggu' aman e kakan polanah kadheng badha camporan zat se bahaya ghebey bheden. Contonah ghuringan, ghuringan biasanah e ghebey deri camporan teppong pas biasanah ekakan so saos tomat. Can "Helathline" kakanan se e ghuring abukteh ningkat aghi tekanan dere ben nyebeb aghi kalebbien berre' bheden. Hal riyah ghi' e tambeih saos tomat se biasanah ejhuel sabegien deri Tomat se bucco', ecampor pewarna, ben zat se bahaya ghebey badhan. Deddih mon bisa'ah kita koduh lebbhi ngastete mele ghu'-ghenggu', polanah mon sala mele bisa fatal ghebey kasehaten.
Sayuren pare andik rassah paek mun e kakan. Benyak oreng se lok endek mun e soro ngakan sayuren jiah polanah rassanah lok nyaman. Selaen rassanah se paek, pare andik benyak manfat kaangghuy beden. Ken jhek kebeter mun terro ngakanah sayuren pare makle lok arassah paek. Settong, eres tepes pare. Kedue, bueng bighinah pare pas beccok pare makle elang ghetta sebedeh neng jiah. Ketello, taburim buje ke pare se mareh e becco, ghunanah buje kaangguy meleang rassah paek. Selaen buje pare bisa e berrik guleh otabeh aing accem kaangghuy meelang rassah paek. Mun la mareh e berrik buje otabeh guleh, pare e beccok sampek berseh pas la massak-en.
Teppak HP moalen sessek bik berkas, maka penting ghebey pengguna male taoh caranah ngebherseaghi memori internal. Arapah mek deiyyeh? Polanah mon memori hp internal pol, ajiah bisa ngehambat kinerja perangkat. Akhirreh, pengguna lok bisa pole nyempen berkas foto, musik, video, ben jenis berkas se laen. Lebbi jhubek eng pole, beberempah aplikasi bisa bhein sossa ghebey e bukkak polanah memori hp pol. Mon ajiah le kejadian, maka aktivitas se ngelibataghi ngangghuy hp tentunah bisa keganggu sarah. Apah pole setianah pa apah jiah ngangghuy hp. Lok keloppaen molaen deri pandemi ghik bennyak kelas ben rapat se e lakonen secara online. Mangkanah ayok kenalin hpnah kita!
Tang kakanan jen-dhujenen ajiah bakso. Bhen seminggu sekaleh, nyek ngebey tang kakanan jen-dhujenan jiah. Bakso se e ghebey nyek rassanah cek nyamanah. Cang nyek, tang kakanan jen-dhujenan jiah termasuk kakanan sehat. Polanah e delemmah bedeh dheghing ajem ben yur-sayuren. Selaennah jiah, nyek cek teliti nah mele bahan kakanan ben cara ngolanah male kandungan kakanannah kadik protein, vitamin, ben minerallah lok rosak. Bhen nyek ngebey, engkok ben tang alek ngebhentoen nyek mon ngebey. Ajiah se ngebey baksonah sajen nyaman. Kua baksonah nyek rassanah kuat. Selaen mie, ghik e berrik sayur neng kuanah kiah. Tebhenah vitaminnah sajen bennyak. Oreng roma norok dhujen kabbhi.
Kabbhi oreng tao manfaatta olahraga riya ghebey kesehatan, tape se bhagus ye olahraga jhe` ra` berra` panengnga katuwana ma` le ta` endi` resiko raja. Salah settongnga ajhalan soko bhan lagghu. Olahraga riya kabbhi oreng bisa, tape ta` elakone bhan are umumma, Soalla oreng ngentengaghi panengnga pera` ajhalan soko. Mun bhuru asake`an bhuru ende` olahraga, tade` pencegahan sabellunna. Bannya` manfaata oreng riya rutin bhan are mon abiasaaghi ajhalan soko apapole ta` angghuy sandal. Ye ruwa manfaata bisa ngorangi potensi panyake` kencing manis, asam urat, kolesterol, jantung, ben laenna. Paleng nyaman pole mun ngalakone pemanasan tangan, soko ben daerah cetak kiya. Maseggher kiya.
Ajhualan e internet ye ruwa ajhuallaghi bharang otabe bentukna aropa jhasa. Pera' abhandha HP otabe laptop ben samacemma oreng la bisa ajhualan neng internet, ben pola bisa melle bharang maseh kennenganna jhauh. Ta' pera' ruwa, mun ajhual e internet oreng se melle nyaman ta' kasoh se entar ka kennenganna. Cokop mecet neng HP, majer ye bisa transfer otabe majer e bengko pas bharangnga dateng. Nyamankan. Ta' usah tako' ka bharang jhube' kiya, cokop nengghu oca'-oca'na oreng se melle neng toko online na, abe' bisa nengghu ruwa mun jhujhur. Pera' abhandha internet, mun pas ojhen santak bisa mesen kakanan kiya lebat ojek online.
Ghunaaghi bakto nengenneng kaangghuy ngalakone parkara se amanfaat tor matennang ate ban bhadhan. Setiya pa-apa bada e hp kabbhi. Amaen hp ghan re-saare mon tada' lakona lakar ta' egharassa. apa pole batrena hp setiya abak abit se tada'a. kadhang dari ghu-laghu kantos duhur ta' egharassa. Paleng nyaman lakar sambi nyongngo' video otaba caretana filem e Fesbuk otaba Yutub. Keng heranna ta' palerlerran sakale se anyama mata. Tape sanyatana amaen hp bisa amanfaat poko' tao carana. bisa olle pesse ban samacemma. Lakar bhidha ngesse'e bakto tada' lakona kalaban aleccer hp. mon engko' aleccer hp polana lebur, banne terro apa. apa reng laen pada kiya ta' iya polana cora'en bannya' se pada.
Oven riyah pekakas depor se biasanah egunaaghi kaangghuy manggheng jhejhen. Oven riyah bedeh duek macem bedeh se epanasgih neng attasah kompor bedeh jughan se ngangguy listrik. Caranah ngegunaaghi oven listrik engghi paneka cup agih kabel oven neng stopkontak listrik. Pas tentoagih suhu se eketerro manggheng massakan. Pas penneng sekejjek sampe suhu neng delem oven jiyah rata. Terros masokagih massakan neng delem oven, pas ator bektoh se eperloagih manggheng massakan jiyah, jek abit gelluh makle tak gosong keng jek sekejjek gelluh takok gilok mateng. Slanjuttah dentek massakan sampek mateng, mon mareh mateng pas keluaragih massakan gellek deri delem oven. Jek loppaen mon mareh, pas patek'en ovennah ben cebbhut cuppan kabel listrik gellek.
Enoman se ekasenneng bakto bulan pasa, engko' biasana melle es campor. Es campor areya banne es pas eberri' plappa kacang, lontong, ban ghangan. Banne. Polana bada kan neng dhisa se nyebbhut rojha' areya plappa kacang se ecampor bi' lontong ban ghangan. Senga' neng tang roma. Se ekoca' campor reya la ghenna' bi' lontongnga. Mon rojha' areya tada' lontongnga. Ghun ghangan. Se ta' enda' ka ghangan bisa ngangghuy bhalungka' otaba temon, pao, lanas, ban kates. E ma' acaca rojha' areya, haha. La es campor ajiya, es se eberri' pate ban ecampor bisa wa-buwa'an. Biasana eberri rote keya. Buwana bada lanas, kates, nangka, semangka, ban bannya' laenna. Banne ghun jiya, kadhang keya ecampor goder, mutiara, cau celleng, ban ecampor keya bi' ghula mera ban susu. Kobassa ajiya monla eyenom marena adhan magrib.
Engko` ruwa oreng se ta` pate minat ngalencer ka wisata alam. Soalla dari kene` la ampo ka ngalencer. Apapole bengkona engko` e daerah pantura se semma` ka tase`. Ye, e Situbondo, kota e Jawa Timur se bannya` kennengan wisatana. Beeri` pas taun baru 2023 engko` rombongan ben tatanggha entar ka wisata Pantai Bama e Baluran. Padahal semma` ka bengko pera` 45 menit, bhuru pertama kali dessa`. Buh bhaguussa tang wisata alam e kotana engko`. Bisa ngabes bannya` keban enga` motak, kerbhuy, keddheng. Bhungkana bakau ye rat saarat bannya`, Biasa bhai motak ajhalan ben oreng, jhe` cem macem ngakan edissa` mun nyambi kakanan soalla bisa egheremak bi` motak. Ongghu ce` sennengnga abe` riya.
Tongabang se segghut etompa’ oreng lowar mon entar ka Indonesia. Sabhaliggha keya. Tongabang areya lakar dhaddhi buwa’an se bisa maghampang neng lan–jhalanan. Biasana mabi’ bannya’ ejjam mon lebat dara’, mon nompa’ tongabang paleng enja’ sakejjha’ jhalanna. Tongabang ghun bisa lebat attas ondem. Bisa ajhelling kennengngan jhau neng baba se kadhang mon ejhellingaghi enga’ bilis. Ma–roma ajhijhir neng baba. Nung–ghunung pada paddhang. Keng mon nompa’ tongabang, kadhang pada aghuli. Ghulina pada bi’ nompa’ kapal. Monla merre ka oddem, tongabang rowa aghunjhek senga’ kapal eyantem omba’. Mon terro olleya ajhelling kennengngan se genteng neng baba, mon bisa nompa’ pas mele katoju’an se ghir–pengghir. Seddhi’en kaca.